鼓吹曲辭 鼓吹鐃歌 高昌
作者：柳宗元
朝代：唐

paragraphs: 麴氏雄西北，別絕臣外區。
既恃遠且險，縱傲不我虞。
烈烈王者師，熊螭以爲徒。
龍旂飜海浪，馹騎馳坤隅。
賁育搏嬰兒，一掃不復餘。
平沙際天極，但見黃雲驅。
臣靖執長纓，智勇伏囚拘。
文皇南面坐，夷狄千羣趨。
咸稱天子神，往古不得俱。
獻號天可汗，以覆我國都。
兵戎不交害，各保性與軀。